钦定古今图书集成/明伦汇编/官常典/第574卷 > 撒吉思
## 钦定古今图书集成/明伦汇编/官常典/第574卷 > 撒吉思

按《元史》本传：“撒吉思，回鹘人。其国阿大都督多和思
之次子也。初为太祖弟斡真必阇赤，领王傅。斡真薨，
长子只不干蚤世，嫡孙塔察儿幼，庶兄脱迭狂恣，欲
废嫡自立。撒吉思与火鲁和孙驰白皇后，乃授塔察
儿以皇太弟宝，袭爵为王。撒吉思以功与火鲁和孙
分治黑山，其南撒吉思理之，其北火鲁和孙理之。从”
宪宗攻钓鱼山，建言乘势定江南，帝嘉纳焉。宪宗崩，
阿里不哥争立，诸王多附之者。撒吉思驰见塔察儿，
力言“宜协心推戴世祖”，塔察儿从之。及世祖即位，闻
撒吉思所言，授北京宣抚，赐宫人瓮吉剌氏及金帛
章服。及至镇，锄奸抑强，辽东以宁。会高丽有异志，帝
遣使究治，则委罪于其臣洪察忽。械送京师。道辽东，
撒吉思访知洪察忽以直谏迕意，即奏疏为直其事，
帝命释之。李璮叛，命撒吉思帅师从宗王哈必赤讨
之，李璮伏诛。哈必赤欲屠城，撒吉思力争曰：“王者之
师，诛止元恶，胁从罔治。”因抚摩其人，众情大悦。授山
东行省都督，迁经略、统军二使，兼益都路达鲁花赤。
辞不拜，上言：“山东重镇，宜选贵戚临之。”帝不许。赐京
城宅一区，益都田千顷，及璮马群、园林、水硙、海青、银
鼠裘之属。兵后民乏牛具，为之上闻，验民丁力，官给
之。统军抄不花田游无度，害稼病民，元帅野速荅尔
据民田为牧地，撒吉思随事表闻。有旨杖抄不花一
百，令野速荅尔还其田。璮故将毛璋欲率诸部谋执
撒吉思以归，宋璋党上变，乃袭璋，斩之。撒吉思尝慕
古人“举亲”、“举仇”之义叛帅，故卒得与子姓参用，公论
多之。山东岁屡歉，为请于朝，发粟赈恤，又奏蠲其田
租，山东人刻石颂德。卒，年六十六。后赠安边经远宣
惠功臣，谥襄惠。